[Foto’s] Brand op Tafelberg saai paniekFoto: @ComMedics/Twitter Verskeie inwoners van Vredehoek en Oranjezicht het Maandagaand self hul huise ontruim nadat ŉ brand laataand op Tafelberg uitgebreek het. Theo Layne, woordvoerder van Kaapstad se brand-en-reddingsdienste, het gesê die brand het ná 21:00 in die omgewing van Deerpark-rylaan begin woed. Minstens agt brandweerwaens en vier watertenkers was op die toneel. Inwoners is nie ontruim nie, maar wel versoek om hul vensters en deure toe te maak en enige plantegroei in hul erwe nat te lei. Mense wat naby Deerpark-rylaan woon, het egter later self begin ontruim uit vrees vir hul veiligheid. Foto: @stressed_medic/Twitter ŉ Inwoner van die omgewing het aan Maroela Media gesê die brandweer het omstreeks 04:00 Dinsdag met loeiende sirenes rondgery om mense wie se huise naby aan die brand was wakker te maak. Inwoners het met nat lappe op hul gesigte rondgeloop. Volgens ŉ inwoner was haar hele huis vol rook en as, en hang die reuk van roet in die lug. Helikopters het ook vroegoggend oor die gebied gevlieg. Dit is in dié stadium nog nie duidelik of enige huise in die brand verwoes is nie, maar volgens sekere berigte is daar wel huise wat in die brand beskadig is. Volgens ER24 is geen beserings tot dusver aangemeld nie.